b'\n_START_ARTICLE_\nDru\xc5\xbeina Mad\xc5\xbearska\n_START_PARAGRAPH_\nDru\xc5\xbeina Mad\xc5\xbearska je dru\xc5\xbeina asteroidov, ki se nahajajo blizu notranjega roba glavnega asteroidnega pasu. Od njega so lo\xc4\x8deni s Kirkwoodovo vrzeljo z orbitalno resonanco 4\xc2\xa0: 1 z Jupitrom.\n_START_SECTION_\nNastanek dru\xc5\xbeine\n_START_PARAGRAPH_\nNastanek dru\xc5\xbeine ni popolnoma jasen. Orbitalna resonanca 4\xc2\xa0: 1 z Jupitrom le\xc5\xbei na razdalji 2,06 a.e. od Sonca. Vsako telo na teh razdaljah je tako mo\xc4\x8dno moteno, da bi po dalj\xc5\xa1em \xc4\x8dasu dobilo tirnico z veliko izsrednostjo in bi bilo na koncu izvr\xc5\xbeeno iz Oson\xc4\x8dja. Tako je nastala notranja Kirkwoodova vrzel. Razen tega so znotraj resonance 4\xc2\xa0: 1 asteroidi s tirnico, ki ima nizek naklon, tudi pod vplivom Marsa (v nasprotju z asteroidi zunaj vrzeli). V \xc4\x8dasu obstoja Oson\xc4\x8dja so vplivi Marsa izvrgli iz Kirkwoodove vrzeli 4\xc2\xa0: 1 vse asteroide, ki so imeli nizek naklon tirnice. To se ni zgodilo asteroidom, ki so bili dovolj dale\xc4\x8d od Marsa  To je povzro\xc4\x8dilo, da se \xc5\xa1e sedaj v Kirkwoodovi vrzeli 4\xc2\xa0: 1 nahaja ve\xc4\x8d asterodov, ki imajo tirnice z velikimi nakloni, \xc4\x8deprav imajo manj\xc5\xa1e izsrednosti._NEWLINE_Nekateri asteroidi dru\xc5\xbeine Mad\xc5\xbearska sekajo tudi tirnico Marsa. \xc5\xa0e vedno pa se dogaja, da jih vpliv Marsa lahko izvr\xc5\xbee iz Oson\xc4\x8dja. To se pa ne dogaja z asteroidi osrednjega dela glavnega asteroidnega pasu, kjer je vpliv Jupitra ve\xc4\x8dji._NEWLINE_Dolgotrajne spremembe v tirnici Marsa so zelo pomembne za izlo\xc4\x8danje asteroidov dru\xc5\xbeine Mad\xc5\xbearska. Na asteroide z velikimi izsrednostmi Mars tako mo\xc4\x8dno vpliva, da bo njihova izsrednost v bodo\xc4\x8dnosti vedno ve\xc4\x8dja. To v zelo dolgem \xc4\x8dasu povzro\xc4\x8da nastanek kratko\xc5\xbeivih amorskih asteroidov ter asteroidov, ki pre\xc4\x8dkajo tirnico Zemlje.'